ฝุ่น PM 2.5 ใน กทม.และปริมณทล ปรับตัวสูงขึ้นเล็กน้อยเกินเกณฑ์มาตรฐานระดับสีส้ม 4 พื้นที่
นายอรรถพล เจริญชันษา อธิบดีกรมควบคุมมลพิษ (คพ.) ในฐานะประธานศูนย์แก้ไขปัญหามลพิษทางอากาศ (ศกพ.) กล่าวว่า ช่วงเช้าวันนี้ (9 ม.ค.65) ค่าฝุ่นละอองขนาดไม่เกิน 2.5  ไมครอน (PM 2.5) และค่าฝุ่นละอองขนาดไม่เกิน 10 ไมครอน (PM 10) ทั่วประเทศส่วนใหญ่อยู่ในเกณฑ์มาตรฐานและคุณภาพอากาศดีมากหลายพื้นที่ ขณะที่พื้นที่กรุงเทพมหานครและปริมณฑล คุณภาพอากาศดีถึงเริ่มมีผลกระทบต่อสุขภาพ  โดยค่าฝุ่นปรับตัวสูงขึ้นเล็กน้อยเกินเกณฑ์มาตรฐานในระดับสีส้ม 4 พื้นที่ อยู่ที่ 26 – 65  ไมโครกรัมต่อลูกบาศก์เมตรคือ เขตคลองสามวา , ริมถนนเลียบวารี เขตหนองจอก , ริมถนนคลองทวีวัฒนา เขตทวีวัฒนา และริมถนนมาเจริญ เพชรเกษม 81 เขตหนองแขม เนื่องจากสภาพอากาศนิ่ง ลมอ่อนและการจราจรหนาแน่น ศูนย์แบบจำลองคุณภาพอากาศและภูมิศาสตร์สารสนเทศ กรมควบคุมมลพิษ (คพ.) คาดการณ์สถานการณ์ฝุ่นละออง PM 2.5 ในพื้นที่กรุงเทพมหานครและปริมณฑล 7 วันข้างหน้าฝุ่น PM 2.5 จะมีแนวโน้มสูงขึ้นถึงวันพรุ่งนี้ (10 ม.ค.65) เนื่องจากสภาพอากาศนิ่งและลมอ่อนในหลายพื้นที่ แล้ววันที่ 11 - 16 มกราคมจะมีแนวโน้มลดลง ขอความร่วมมือประชาชนบำรุงดูแลรักษารถยนต์อย่างสม่ำเสมอ จอดรถให้ดับเครื่อง ลดการเผาในที่โล่งและขอให้ประชาชนเฝ้าระวังสถานการณ์ หากอยู่บริเวณพื้นที่มีปริมาณฝุ่น PM 2.5 สูงเกินเกณฑ์มาตรฐาน หรือพื้นที่สีส้ม ให้หลีกเสี่ยงกิจกรรมกลางแจ้ง สวมใส่หน้ากากอนามัย หรือใช้อุปกรณ์ป้องกันตนเอง หากมีอาการทางสุขภาพควรปรึกษาแพทย์                                           สามารถติดตามสถานการณ์คุณภาพอากาศได้ ทั้งแบบค่าเฉลี่ยรายชั่วโมงและแบบค่าเฉลี่ย 24 ชั่วโมง ผ่านทางเว็บไซด์ Air4Thai.com และ bangkokairquality.com หรือทางแอปพลิเคชั่น Air4Thai และ AirBKK แล้วยังติดตามข้อมูลข่าวสารเกี่ยวกับสถานการณ์คุณภาพอากาศผ่านทาง Facebook Fanpage ศูนย์แก้ไขปัญหามลพิษทางอากาศ (ศกพ.)